Sigvald Oppebøen Hansen (Arbeiderpartiet), 2004-12-07:
Samferdsle er eit viktig politisk område med tanke på å ta heile landet i bruk, både i forhold til busetnad og ikkje minst i forhold til lokal næringsutvikling. Den største hovudutfordringa i dag er den dårlege vegstandarden i store delar av landet, og ikkje minst gjeld det i Telemark. Budsjettforliket mellom Framstegspartiet og regjeringspartia gav litt meir pengar til opprusting og vedlikehald av vegane, men det er langt frå nok. Regjeringspartia er milevis frå det dei lova i Nasjonal transportplan for 2002–2005. Manglande løyving for å forbetre det eksisterande vegdekket er, som sagt, hovudutfordringa i mitt fylke – eit fylke som komiteen og fleire statsrådar har besøkt fleire gonger, slik at dei ved sjølvsyn har kunna registrert den dårlege standarden. Det kan dokumenterast at Telemark har kome heilt i bakleksa. Om lag 40 pst. av riksvegnettet i Telemark har ikkje den standarden Statens vegvesen sjølv har sett som standardmål. Telemark har gjennom fleire år fått altfor lite midlar, både til investering og til vedlikehald av vegnettet, og målingar som er gjorde, viser at standarden på vegdekket i Telemark, og særskilt i Distrikts-Telemark, er verst i heile landet. Det skal ikkje mykje fantasi til for å forstå at transportnæringa slit, og at befolkninga blir veldig frustrert når forholda er som dei er. Dersom landet og næringslivet skal lykkast i sine ambisjonar om å vidareutvikle og styrkje evna til innovasjon og nyskaping til fordel for Noreg som industrinasjon, er ein heilt avhengig av å få til større løyvingar til samferdsle enn dagens regjering maktar å få til. Dette bør den politiske leiinga i departementet ta innover seg. E134 har status som stamveg og nasjonal transportkorridor. Den er sjølve hovudstamma i eit stort og samanhengande transportsystem sør for Hardangervidda. Eit moderne samfunn er prega av god og høg mobilitet. I ein skjerpa konkurranse om arbeidskraft, jobbar og marknad er gode transportvilkår avgjerande for suksess. Derfor er denne vegstrekninga så viktig for store delar av Sør-, Aust- og Vestlandet. Stortinget er kjent med at Statens vegvesen no handhevar strengare gjeldande høgdeskilting for E134, Haukelitunnelane. Det er sjølvsagt viktig å ivareta trafikktryggleiken og handheve dette strengt, men det er litt underleg at det ser ut som at det berre er denne strekninga som er utsett for ei strengare handheving av trafikktryggleik. Denne saka må løysast straks, elles vil godstransporten mellom aust og vest bli heilt lamma. Eg forstår det slik at det no er på gang ein god dialog om å få på plass mellombelse straksløysingar, og det er bra, men her må det også gjerast tiltak på permanent basis. Politikk handlar om å prioritere. Det er god distriktspolitikk, god næringspolitikk og god helsepolitikk å satse meir på å betre vegstandarden i Noreg. Eg sa under debatten i fjor at det no kanskje var på tide å gå inn for ei samferdslereform. Eg tek opp att dette spørsmålet no, for det ser ut som det er det som skal til for å setje samferdsle på den politiske dagsordenen. Til slutt vil eg ta opp spørsmålet knytt til konkurranseutsetjing og privatisering, noko som fleire andre òg har vore inne på her. I dag er det ei kraftig politisk markering ute som viser at stortingsfleirtalet ikkje er på bølgjelengd med store delar av befolkninga i dette spørsmålet. Jernbaneverket Drift skal leggjast ned og vil i løpet av ein femårsperiode seie opp 1000 tilsette. Dette er menneske som vil gå ei svært usikker framtid i møte, dette er menneske som ein vil møte igjen i køen hos Aetat, på lista over dei som blir uføre eller yrkeshemma. Dette er ein ideologi som samfunnet taper økonomisk på, og som gjev mennesket ein svekt livskvalitet. Spora etter omlegging i andre offentlege etatar dei siste åra bør få nokon kvar til å tenkje seg om ein gong til.